Na temelju članka 48. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 36/09, 150/11, 144/12, 123/17, 98/19, 144/20), članka 39. Zakona o elektroničkim medijima („Narodne novine“, broj 111/21) i članka 61. Statuta Grada Pula-Pola („Službene novine“ Grada Pule broj 7/09, 16/09, 12/11, 1/13, 2/18, 2/20, 4/21 i 5/21), Gradonačelnik Grada Pula-Pola dana 11. ožujka 2022. objavljuje

**JAVNI POZIV**

**za financiranje programskih sadržaja i istraživačkog novinarstva**

**elektroničkih medija od interesa za Grad Pula-Pola u 2022. godini**

**I. PREDMET JAVNOG POZIVA:**

Predmet Javnog poziva je prikupljanje prijava za financiranje programskih sadržaja i istraživačkog novinarstva elektroničkih medija u 2022. godini.

Zakonom o elektroničkim medijima (Narodne novine, broj 111/21) propisano je da su elektronički mediji audiovizualni programi, radijski programi i elektroničke publikacije.

Pod programskim sadržajima podrazumijevaju se objave od interesa za Grad Pula-Pola (u daljnjem tekstu: Grad Pula) koje se odnose na događaje od političkog, gospodarskog ili društvenog značaja, a prenose se zasebno kao tematske cjeline ili pojedinačno.

Grad Pula je za potrebe financiranje programskih sadržaja i istraživačkog novinarstva elektroničkih medija u 2022. osigurao u proračunu iznos od 1.000.000,00 kuna.

Svrha i cilj dodjele financijskih potpora je objava kvalitetnih programskih sadržaja od interesa za građane Grada Pule, koji obuhvaćaju sljedeće teme:

* ostvarivanje prava građana na javno informiranje i obaviještenost vezano uz teme i događaje s područja Grada Pule
* obrađivanje tema o kulturnim projektima, priredbama, programima i manifestacijama na području Grada Pule
* promicanje ljudskih i političkih prava građana te unapređivanje pravne i socijalne države i civilnog društva
* obrađivanje i promicanje tema namijenjenih djeci i mladima
* obrađivanje tema u svezi sa zaštitom prirode, okoliša, ljudskog zdravlja i životinja
* poticanje multikulturalnosti, kulturne raznolikosti, međusobnog uvažavanja, rodne ravnopravnosti i solidarnosti
* poticanje stvaralaštva na istromletačkom (istrovenetskom) i čakavskom narječju i njegovanje baštine
* poticanje istraživačkog novinarstva
* promicanje odgoja i obrazovanja, znanosti, sporta
* obrađivanje tema o osobama s invaliditetom
* obrađivanje tema o nacionalnim manjinama Grada Pule na jezicima nacionalnih manjina ili na hrvatskom jeziku

**II. UVJETI ZA PRIJAVU NA JAVNI POZIV:**

Na Javni poziv se mogu prijaviti nakladnici sukladno članku 39. Zakona o elektroničkim medijima koji obavljaju djelatnost pružanja audio i/ili audiovizualnih medijskih usluga te usluga elektroničkih publikacija, koji su upisani u sudski ili drugi odgovarajući registar u Republici Hrvatskoj. U daljnji postupak procjene ulaze prijavitelji koji su priložili sljedeće dokaze (primjerak dokumenta, odnosno potpisane izjave):

1. Priložen dokaz da je prijavitelj upisan:

 - televizijski nakladnici: u Knjigu pružatelja medijskih usluga televizije Agencije za elektroničke medije (AEM) - područje koncesije digitalna regija D5,

 - radijski nakladnici: u Knjigu pružatelja medijskih usluga radija Agencije za elektroničke medije (AEM) – područje koncesije Istarske županije ili područje gradova ili općina na području Istarske županije,

 - elektroničke publikacije: u Knjigu pružatelja elektroničkih publikacija, a čije je sjedište na području Republike Hrvatske i koje većinskim sadržajem pokrivaju teme s područja Grada Pule,

2. Priložen dokaz o postojanju redakcijskog statuta kako je definiran Zakonom o medijima

3. Priložena izjava (obrazac 3) o poštivanju Kodeksa časti hrvatskih novinara,

4. Priložen obrazac za prijavu na javni poziv za financiranje programskih sadržaja i istraživačkog novinarstva elektroničkih medija u 2022. godini (obrazac 1 i 2),

5. Priložen dokaz da nemaju nepodmirenih obveza prema Gradu Puli,

6. Priložen dokaz da se protiv pravne osobe podnositelja i odgovorne osobe u pravnoj osobi, odnosno fizičke osobe podnositelja ne vodi kazneni postupak (potvrda ne starija od mjesec dana od dana objavljivanja ovog javnog poziva),

7. Priložena izjava (obrazac 3) da nad prijaviteljem nije pokrenut stečajni postupak i da se prijavitelj ne nalazi u postupku likvidacije,

8. Priložena izjava (obrazac 3) da prijavitelj nije u postupku obustavljanja poslovne djelatnosti ili da je nije već obustavio,

9. Priložena izjava (obrazac 3) da prijavljeni programski sadržaj nije financiran iz sredstava Fonda za poticanje i pluralizam elektroničkih medija, proračuna Europske unije, državnog proračuna ili proračuna Istarske županije,

10. Priložen dokaz (s naznakom datuma i vremena objave) da je prijavitelj objavio najmanje 10 različitih članaka/tema u razdoblju od 30 dana do dana objave ovog javnog poziva temom vezanih uz Grad Pulu iz područja tema navedenih u točki I. ovog javnog poziva,

11. Priložen dokaz (s naznakom datuma i vremena objave) da je prijavitelj objavio najmanje 2 različita istraživačka članka/tema u razdoblju od 30 dana do dana objave ovog javnog poziva ili najmanje 5 različitih istraživačkih članaka/tema u posljednja 3 mjeseca (prosinac 2021., siječanj i veljača 2022.), temom vezanih uz Grad Pulu,

12. Priložen dokaz - izvješće Google Analytics ili Gemius Rating za elektroničke publikacije za najmanje dva mjeseca (prosinac 2021, siječanj 2022.),

13. Priložena izjava (obrazac 3) o broju pratitelja na društvenim mrežama,

14. Priložen dokaz – Analitika slušanosti/gledanosti radijskog i TV programa prijavitelja.

**III. KRITERIJI VREDOVANJA:**

 Prijava za financiranje programskih sadržaja u radio i televizijskom programu te Internet portalima

|  |  |  |
| --- | --- | --- |
| Redni broj | **KRITERIJ** | **BROJ BODOVA** |
| **1.** | Doseg objava pojedinog pružatelja medijskih usluga, čitanost/gledanost/slušanost/pregledi sadržaja na internetu - priložiti izvješće *Google Analytics ili Gemius Rating* za elektroničke publikacije za najmanje 2 mjeseca (prosinac 2021, siječanj 2022.), broj pratitelja na društvenim mrežama te analitiku slušanosti/gledanosti radijskog i TV programa prijavitelja. | 1-10 |
| **2.** | Lokalni karakter programskog sadržaja – podrazumijeva usmjerenost na praćenje događaja na području Grada Pule s naglaskom na sadržaj koji upućuje i informira građane u predložene programske sadržaje. | 1-10 |
| **3.** | Kvaliteta, kreativnost, inovativnost i autorski pristup u osmišljavanju i oblikovanju programskog sadržaja od interesa za Grad Pulu te mogućnost objavljivanja programskog sadržaja u više različitih medijskih oblika:-video, snimka/prilozi, audio snimka,-pisani tekst,-izvještavanje putem društvenih mreža. | 1-10 |
| **4.** | Kvantiteta i dinamika objavljivanja programskog sadržaja koji se predlaže u televizijskom, radijskom programu i elektroničkim publikacijama pružatelja medijskih usluga prijavitelja na Javni poziv (vrijeme emitiranja i trajanje emitiranja kod radijskog i TV programa i/ili pozicija objava za portale: naslovnica, podstranica, posebna rubrika, trajanje dostupnosti objave na predloženoj poziciji i sl.) | 1-10 |
| **5.** | Istraživački karakter medija (najmanje 5 različitih istraživačkih članaka/tema vezanih uz Grad Pulu objavljenih u razdoblju od donošenja Zaključka o odabiru pružatelja medijskih usluga elektroničkih medija do isteka 2022. godine – napomena: za veći broj predloženih istraživačkih članaka/tema nakladnik može dobiti više bodova).Istraživačko novinarstvo najbliže je idealu medija kao društvenog korektiva u slučajevima kada javne institucije ne reagiraju na određene društvene probleme ili informacije nastoje sakriti od javnosti. Istraživačko izvještavanje ovisi o materijalu skupljenom ili nastalom putem vlastite inicijative novinara, te osim istraživanja sadržava i dublje bavljenje temom, na temelju etičkih i moralnih kriterija.  | 1-10 |

Nakladnik može na Javni poziv prijaviti najviše tri programskih sadržaja (potpore), u kojem slučaju programske sadržaje prijavljuje odvojeno, odnosno za svaki programski sadržaj popunjava poseban obrazac prijave.

Nakladnik može ostvariti pravo do najviše 150.000,00 kuna potpora za sve prijavljene programske sadržaje.

Maksimalan broj bodova koji se može ostvariti po jednom programskom sadržaju je 50.

Programski sadržaj koji je ocijenjen s manje od 30 bodova neće imati pravo na dodjelu potpore.

**IV. SADRŽAJ PRIJAVE NA JAVNI POZIV:**

Prijava na Javni poziv se podnosi putem obrazaca prijave (u prilogu) koji moraju biti ispunjeni strojno (na računalu), potpisani od strane ovlaštene osobe i ovjereni službenim pečatom.

Obrasci prijave mogu se preuzeti na službenoj internetskoj stranici Grada Pule: www.pula.hr.

**V. ROK ZA PODNOŠENJE PRIJAVE:**

Rok za podnošenje prijave je 10 (deset) dana od dana objave ovoga Javnog poziva na internetskoj stranici Grada Pule. Sve prijave moraju u navedenom roku biti zaprimljene u pisarnici Grada Pule, zaključno s danom 21. ožujka 2022. najkasnije do 16:00 sati.

Prijave se šalju preporučenom poštom u zatvorenoj kuverti na adresu: GRAD PULA, Stara tržnica 1, 52100 Pula, ili se predaju neposredno u zatvorenoj kuverti u pisarnici Grada Pule s naznakom „Prijava za financiranje programskih sadržaja i istraživačkog novinarstva elektroničkih medija u 2022. godini – Ne otvaraj – za Upravni odjel za lokalnu samoupravu“.

Zaprimljene prijave otvara Povjerenstvo za otvaranje i ocjenu prijava po javnom pozivu za financiranje programskih sadržaja i istraživačkog novinarstva elektroničkih medija u 2022. od interesa za Grad Pulu kojeg imenuje gradonačelnik. Povjerenstvo ima tri člana koji se imenuju iz redova neovisnih stručnjaka s dugogodišnjim iskustvom u novinarstvu, uređivačkoj politici pisanih ili elektroničkih medija ili stručnjaka na području sociologije ili kulturologije.

Neće se razmatrati prijave koje pristignu izvan roka određenog Javnim pozivom, nepotpune prijave ili prijave podnositelja koji ne zadovoljavaju kriterije Javnog poziva. Iznimno, ako je to potrebno radi ispunjenja svrhe ovog javnog poziva, Povjerenstvo može pozvati prijavitelja da u roku od 2 (dva) dana dostavi dodatnu dokumentaciju koja nedostaje uz prijavu.

Povjerenstvo, po ocjeni pravovaljanih prijava, a s obzirom na visinu raspoloživih proračunskih sredstava Grada Pule daje prijedlog broja i visine potpora.

Odluku o odabiru pružatelja medijskih usluga elektroničkih medija, broju i visina potpora, donosi Gradonačelnik Grada Pule.

**VI. REZULTATI JAVNOG POZIVA I POTPISIVANJE UGOVORA:**

Rezultati Javnog poziva objavit će se na internetskoj stranici Grada Pule (www.pula.hr) u roku od osam (8) dana od dana zaprimanja posljednje uredne prijave.

Nakladnici kojima se odobre financijske potpore sklopit će s Gradom Pulom Ugovor o financiranju kojim će se regulirati međusobna prava i obveze korisnika financijskih potpora i Grada Pule (dinamika, visina, rok i način isplate, rok za produkciju, izradu i objavu programskih sadržaja, način provođenja, izvještavanje i dr.).

Dodatne informacije mogu se dobiti na e-mail jovana.prusac-fabris@pula.hr

U svrhu osiguranja ravnopravnosti svih potencijalnih prijavitelja, Grad Pula ne može davati prethodna mišljenja o prihvatljivosti programskih sadržaja, aktivnosti ili troškova navedenih u prijavi.

**VII. PRAVNI LIJEKOVI:**

Prijavitelji imaju pravo na prigovor na Odluku o odabiru korisnika financiranja programskih sadržaja. Rok za podnošenje prigovora je 8 (osam) dana od dana objave Odluke o odabiru korisnika financiranja programskih sadržaja elektroničkih medija na mrežnim stranicama Grada Pule. Prigovor ne odgađa izvršenje Odluke i daljnju provedbu postupka po Javnom pozivu. Prigovor se podnosi preporučenom poštom u zatvorenoj kuverti na adresu: GRAD PULA, Stara tržnica 1, 52100 Pula, ili se predaje neposredno u zatvorenoj kuverti u pisarnici Grada Pule.

O prigovoru odlučuje Gradonačelnik Grada Pule u roku od 15 (petnaest) dana od dana zaprimanja prigovora.

**VIII. ZAVRŠNE ODREDBE:**

Zaprimljene prijave na Javni poziv se ne vraćaju.

Grad Pula, kao voditelj obrade osobnih podataka, će s osobnim podacima fizičkih osoba (osobe ovlaštene za zastupanje nakladnika, voditelji projekata i dr.) postupati sukladno Općoj uredbi (EU) 2016/679 o zaštiti pojedinaca u vezi s obradom osobnih podataka i slobodnom kretanju takvih podataka, nacionalnim zakonom Republike Hrvatske temeljenom na predmetnoj Uredbi uz primjenu odgovarajućih tehničkih i sigurnosnih mjera zaštite osobnih podataka od neovlaštenog pristupa, zlouporabe, otkrivanja, gubitka ili uništenja. Svi prijavitelji podnošenjem prijave daju svoju suglasnost Gradu Puli-Pola da u njoj navedene osobne podatke prikuplja i obrađuje u svrhu obrade i financiranja prijavljenih programa, te da ih može koristiti u svrhu uplate odobrenih financijskih sredstava, kontaktiranja i objave na internetskim stranicama i/ili u javnom glasilu Grada Pule-Pola. Prava prijavitelja i postupanje u odnosu na

njegove osobne podatke objavljena su na <http://www.pula.hr/hr/rad-gradske-uprave/gdpr/>

Izrazi koji se koriste u ovom pozivu, a imaju rodno značenje, bez obzira na to jesu li korišteni u muškom ili ženskom rodu, odnose se na jednak način na muški i ženski rod.